DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 139/2018 Z. z., ktorou sa ustanovujú podrobnosti v oblasti kontroly originality v znení neskorších predpisov sa predkladá podľa § 136 ods. 3 písm. i) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení zákona č. 198/2020 Z. z.

Predloženým návrhom vyhlášky sa v nadväznosti na návrh novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač 1326) navrhuje zabezpečiť rozšírenie a skvalitnenie údajovej základne registra prevádzkových záznamov vozidiel, zvýšiť transparentnosť údajov o histórii vozidiel, podporiť ochranu spotrebiteľa pri kúpe a prevode vozidiel, zefektívniť výkon kontroly originality a reagovať na poznatky z aplikačnej praxe.

Návrh vyhlášky rozširuje rozsah údajov zapisovaných do registra prevádzkových záznamov vozidiel najmä o údaje týkajúce sa ponuky vozidiel na predaj, opráv vozidiel, škodových udalostí, financovania vozidiel, údajov o odometri a údajov súvisiacich s pozastavením prevádzky vozidla. Súčasne sa rozširuje okruh subjektov oprávnených poskytovať údaje do registra a získavať údaje z registra.

V záujme zvýšenia bezpečnosti cestnej premávky a kvality údajov o vozidlách sa zavádzajú nové mechanizmy výmeny údajov medzi informačnými systémami, vrátane využívania údajov z európskych systémov schvaľovania vozidiel.

Návrh vyhlášky zároveň upravuje materiálno-technické vybavenie pracovísk kontroly originality, pričom reflektuje technologický vývoj v oblasti diagnostiky vozidiel. Zavádza sa povinnosť používania zariadení umožňujúcich identifikáciu a komunikáciu s riadiacimi jednotkami vozidla, rozširujú sa možnosti využívania mobilných zariadení na vyhotovovanie fotodokumentácie a ustanovujú sa požiadavky na bezdrôtové komunikačné rozhrania.

S cieľom zabezpečiť priebežné zvyšovanie odbornej úrovne technikov kontroly originality sa zavádza systém priebežného školenia technikov počas platnosti ich odbornej spôsobilosti. Upravujú sa podmienky absolvovania jednotlivých častí školenia, spôsob preverovania znalostí a evidencia výsledkov. 

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nemá vplyvy na podnikateľské prostredie, vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky bude po skončení pripomienkového konania predložený na vnútrokomunitárne pripomienkové konanie.

B. Osobitná časť

K čl. I

K bodu 1 [Poznámka pod čiarou k odkazu 1]
Aktualizuje sa odkaz na právnu úpravu registra trestov v súvislosti s prijatím zákona č. 192/2023 Z. z.

K bodu 2 [§ 5 ods. 2 písm. e) a f)]
Doplnenie subjektov, ktorým sa poskytujú údaje o výsledkoch kontroly originality.

K bodom 3 až 14 [§ 6 ods. 2 až 4]
Rozširuje sa rozsah údajov vedených v registri prevádzkových záznamov vozidiel a upravujú sa podmienky ich poskytovania. Dopĺňajú sa nové údaje týkajúce sa odometra, opráv vozidiel, škodových udalostí, financovania vozidiel, poškodenia hlavných bezpečnostných prvkov a ďalších životných situácií vozidla. Súčasne sa rozširuje okruh subjektov oprávnených na poskytovanie a získavanie údajov z registra.
Predložený návrh upravuje aj zasielanie údajov od Slovenskej kancelárie poisťovateľov, pričom tento prispievateľ bude do § 48 ods. 3 zákona č. 106/2018 Z. z. doplnený prostredníctvom pozmeňujúceho návrhu k parlamentnej tlači 1326.

K bodom 15 a 16 [§ 7 ods. 2 písm. f) a ods. 3]
Upravuje sa že údaje z registra osvedčení o zhode COC sa údaje poskytujú aj verejnosti a tiež, že údaje sa poskytujú vo formáte štandardizovaných správ alebo vo forme výpisu.

K bodu 17 [§ 10 ods. 4]
Dopĺňa sa povinnosť zabezpečiť poskytovanie údajov o pozastavení prevádzky vozidla do celoštátneho informačného systému technických kontrol.

K bodom 18 až 26 [§ 11 a § 18]
Úprava súvisiaca so zmenami rozsahu materiálno-technického vybavenia pracovísk kontroly originality a  označenia jednotlivých zariadení.
Zároveň sa vykonávajú legislatívno-technické úpravy v súvislosti s prečíslovaním písmen.

K bodu 27 [Poznámka pod čiarou k odkazu 6]
Aktualizuje sa odkaz na právnu úpravu v súvislosti s § 27 zákona č. 53/2023 Z. z. o akreditácii orgánov posudzovania zhody.

K bodom 28 až 35 [§ 25 až 27]
Zavádza sa priebežné školenie technikov kontroly originality počas obdobia platnosti ich odbornej spôsobilosti. Upravuje sa obsah priebežného školenia vrátane záverečného testu a  vydávanie potvrdení o absolvovaní priebežného školenia.

K bodu 36 [§ 33 ods. 1]
Na základe návrh novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač 1326) sa upresňuje, že kontrolu originality evidenčnú je možné vykonať aj mimo pracoviska kontroly originality.

K bodom 37 až 38 [§ 36 ods. 1 písm. d) a písm. h)]
Ak výrobca nebol povinný vydať papierové osvedčenie o zhode COC, ale sprístupnil údaje z osvedčenia o zhode COC v elektronickej forme schvaľovaciemu orgánu, tak nie je potrebné na vykonanie kontroly originality predložiť osvedčenie o zhode COC.

K bodu 39 [§ 38 ods. 3 písm. d)]
Upresňuje sa, kedy sa vozidlo hodnotí vozidlo pri kontrole originality stupňom „0“ aj o prípade, keď je v evidencii vozidiel iný záznam ako stav „v premávke“.

K bodom 40 a 41 [§ 39 písm. a), b)]
Navrhuje sa upraviť spôsob hodnotenia vozidla pri kontrole originality pre vozidlo vyradené z evidencie vozidiel pred opätovným schválením na prevádzku v cestnej premávke.

K bodom 42 a 44 [§ 42]
Navrhuje sa ustanoviť, že pre protokol o kontrole originality evidenčnej je potrebné vydávať na tlačive s ochrannými prvkami, keďže tento doklad neslúži pre žiadne správne konanie.

K bodu 45 [§ 49b]
Ustanovuje sa prechodné obdobie na zabezpečenie nových technických požiadaviek na vybavenie pracovísk kontroly originality, kde súčasne používanú čítačku palubnej diagnostiky OBD bude možné používať do 3. mája 2027.

K bodom 46 až 64 [Príloha č. 2]
Upravujú sa technické požiadavky na zariadenia používané pri kontrole originality, reflektujú sa nové technologické riešenia a zjednodušuje sa materiálno-technické vybavenie pracovísk kontroly originality. Súčasne sa ustanovujú požiadavky na nové diagnostické zariadenia, mobilné zariadenia vybavené kamerou a bezdrôtové komunikačné rozhrania.

K čl. II

[bookmark: _GoBack]Účinnosť vyhlášky sa navrhuje 1. januára 2027 vzhľadom na účinnosť novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326).

